text: Børkop er fortsat en populær by
  13 april 2015 kl. 07.30
  Mange byer på landet har problemer med affolkning, men det er ikke noget de kender til i den lille stationsby Børkop, sydøst for Vejle. Byen har de sidste 10 år oplevet en tilvækst på 1691 indbyggere.
  For ti år siden boede her bare 3.463 personer - det seneste tal fra Vejle Kommune viser, at der i dag bor 5154 mennesker i Børkop - og byen vokser stadig. 
  Byen er blevet et populært sted at flytte til for børnefamilier og en af dem er Mette Drescher Jensen, som flyttede til byen med sin familie, for et par år siden. Hun mener, at byen er et fantastisk sted for børn at vokse op.
  På TV SYD+ besøger vi i dag, i programmet Naboer, den populære stationsby mellem Fredericia og Vejle. Det er direkte kl 15.
  Genudsendelsen er kl 19.55 og igen efter de sene nyheder.
  